Opu oshaahiti wa Yaahaya,
wakathi mayaahuuti a Yeruzaleemu awaaperekhiyeevo anamalokozela a tiini na aleevi amuuzele yoori:
“O paani weeyo aya.”
Ye khutukhuru na khuhikatthali,
khulupa woosileyavo yoori:
“Aki Al-Masiihu!”
Khumuuzela yoori:
“Aphano,
weeyo o paani?
Ti weeyo Aliyaasi?”
Khuri:
“Aki!”
“Ti weeyo Napiyu aari weettelaaye ota?”
Khujipu yoori:
“Wala!”
Khumuuzela yoori:
“Khi o paani?
Onijipu yoori nawooze apale anirumiyeeyo.
Nanna eti onjilupezaaye omweenyewe?”
Yaahaya khujipu na mattakhuzi a napiyu Ezaaya araka:
“Miiyo ki huula enkhuwaaye n'yaara eraka:
‘Mookolele tarikhi ya Mbwana.’ ”
Apale aarumiweeyo aari a khuntti ya mafwarizeewu,
khumuuzela yoori:
“Khi oniwooselani atthu ohi Al-Masiihu wala Aliyaasi ama Napiyu?”
Yaahaya khuwaajipu yoori:
“Miiyo kinoosa na maati,
ila vakatthi venu mweeyo owaapho ntthu mwihininjuwaaye,
anttelaaye ota paata ya miiyo na wala akinsuhi ofukula mikhoyi za jampali zawe.”
Vitthu epo zarettikhana nti wa Betaaniya phantte ya okhu lintupweelaawo njuwa ya muuttho Yorotaani,
ottuukho Yaahaya aari orettaawo njampo la woosa.
Pwittipwitthi ya Nluku
Mmeesho mwaya Yaahaya khumoona Yinsa eettaka ota khuri:
“Mwimoone!
Oto antaaye apho,
pwittipwitthi ya Nluku enlazaaye twampi voolumwenku!
Otu ti otule kaari onlupaaye,
wakathi opule kaari oraaye:
‘Onta nyumani waka nwulu zayita miiyo maana ye aarivo miiyo kihineeyevo.’
Miiyo akaari onjuwa paani yaya,
kateela omoosa na maati yoori athoonyeziwe Ezirayiilu.”
Aphano Yaahaya khulawela oshaahiti alupaka theenya yoori:
“Miiyo koona Rooho Ttakatthiifu yiishukhaka pinkuuni nkhama jiwa khummorela ye.
Miiyo akaari onjuwa paani yaya,
ila otule akirumiyeeyo omoosa na maati,
khukuuza yoori:
‘Weeyo onteela woona Rooho Ttakatthiifu yiishukhaka na emmorelaka,
ntthu aya oto ti anoosanaaye Rooho Ttakatthiifu.’
Miiyo koona vitthu epo,
tiito kinlawelaaye oshaahiti yoori ye Mwaana wa Nluku.”